《宿楼贤寺》
清代·鲍珍

三日游庐南，遍历诸中寺。虽未造其巅，亦颇称快意。

栖贤剧幽造，李渤读书地。五老翼然临，石人宛相企。

秋深叶缀红，林密烟含翠。坐卧云绕衣，溪声裂檐际。

冰霜冷衾裯，钟磬清梦寐。凌晨礼世尊，一探珠阁秘。

老僧启塔函，示我佛舍利。玉瓶托金盘，光芒骇魑魅。

日精与月华，不可以思议。膜拜袒右肩，白椎参妙义。

我抱禽向情，未脱周何累。每耽方外游，依依不能置。

何时遂初心，料理出世事。作佛似可图，勇迈何骠骑。

作者简介：(1690—1748) 清山西应州人，隶汉军正红旗，字冠亭，一字西冈，号辛圃，晚号待翁。贡生。历官长兴知县、嘉兴府海防同知。任事精密，不媚上官，喜与寒士游。生平无日无诗。有《道腴堂全集》。